Pollux

Pollux (ook bekend as Beta Geminorum of β Gem) is ’n oranjekleurige, geëvolueerde reusester sowat 34 ligjare van die Son af in die noordelike sterrebeeld Tweeling (Gemini). Dit is die helderste ster in die Tweeling en die naaste reusester aan die Son.

Die ster se spektrum dien sedert 1943 as een van die stabiele ankerpunte waarvolgens ander sterre geklassifiseer word. In 2006 is bevestig die eksoplaneet Pollux b, of β Geminorum b (later Thestias genoem), wentel om Pollux.

Naam
Die ster se Bayer-naam is "Beta Geminorum". Die tradisionele naam "Pollux" verwys na die tweeling Kastor en Polluks in die Griekse en Romeinse mitologie.  Op 28 Julie 2016 het die Internasionale Astronomiese Unie se sternaamwerkgroep (WGSN) die eienaam Pollux vir Beta Geminorum goedgekeur.

Castor en Pollux is die "hemelse tweeling"-sterre wat aan die sterrebeeld Tweeling sy naam verleen. Die twee sterre se eienskappe is egter heel verskillend. Castor is ’n komplekse sesvoudige stelsel van warm, blouwit A-tipe sterre en dowwe rooidwerge, terwyl Pollux ’n koeler, geeloranje enkelreus is.

Eienskappe
Met ’n skynbare magnitude van 1,14 is Pollux die helderste ster in die Tweeling. Dit is 6,69 grade noord van die sonnebaan, en dus sien kykers in die Suidelike Halfrond die ster op seldsame geleenthede naby die Maan. Dit is 33,78 ligjare van die Son af.

Die ster se massa is sowat twee keer dié van die Son en sy radius sowat nege keer die Son s'n. Dit was eers ’n A-tipe hoofreeksster, maar het die waterstof in sy kern opgebruik en geëvolueer in ’n reusester met ’n sterreklassifikasie van K0 III. Sy oppervlaktemperatuur is sowat , wat daaraan sy oranje kleur gee wat tipies van K-tipe sterre is. Sy rotasiespoed is . 

Die waarneming van swak X-strale dui op ’n klein magneetveld, die kleinste wat nog om ’n ster waargeneem is. Die vlak van X-strale is sowat 1027 erg s-1, wat omtrent dieselfde as dié van die Son is.  Die teenwoordigheid van dié veld dui aan Pollux was eens ’n Ap-ster met ’n baie sterker magneetveld.

Planeetstelsel
Wetenskaplikes vermoed sedert 1993 dat ’n eksoplaneet om Pollux wentel, en dit is op 16 Junie 2006 bevestig. Pollux b se massa is na raming minstens 2,3 jupitermassas. Dit wentel om die ster met ’n periode van sowat 590 dae.

Nadat die planeet om Pollux ontdek is, is dit Pollux b genoem. Nadat die publiek betrek is om ’n naam voor te stel en daarvoor te stem, het die Internasionale Astronomiese Unie in Desember 2015 aangekondig die wennaam is Thestias. Thestias is die patroniem van Leda, Pollux se ma, die dogter van Thestius. Dit is gekies omdat die naam Leda toe al aan ’n asteroïde en ’n maan van Jupiter toegeken was.

Verwysings

Eksterne skakels
 
 
 

 Hierdie artikel is vertaal uit die Engelse Wikipedia

Tweeling (sterrebeeld)
Bayer-voorwerpe
Flamsteed-voorwerpe
Gliese-voorwerpe
Henry Draper-voorwerpe
Sterre met eiename
Veranderlike sterre
K-tipe reusesterre